SKRIFTLIG FORESPØRGSEL E-0198/02

af Bernd Lange (PSE) til Kommissionen

(6. februar 2002)

Om: Aldersbegrænsning for udøvelse af tandlægeerhverv

I henhold til den tyske sundhedslovgivning findes der i Tyskland en aldersgrænse ved udøvelse af tandlægeerhvervet.

I den forbindelse har jeg en forespørgsel om, hvorvidt denne begrænsning er forenelig med EF-traktatens artikel 12 (tidl. artikel 6; forbudet mod forskelsbehandling) samt EF-traktatens artikel 40 og 44 om arbejdskraftens frie bevægelighed og etableringsretten, når lægen i henhold til sundhedslovgivningen allerede har overskredet den tilladte alder.

Er de nævnte artikler i EF-traktaten overtrådt, når en tandlæge på grund af sin alder får frataget sin tilladelse til at udøve sit erhverv? Har Kommissionen kendskab til denne problematik? Har der været lignende tilfælde, hvor der er blevet klaget, og er disse klager berettiget, har Kommissionen allerede foretaget sig noget på dette område, og hvad agter Kommissionen at foretage sig for at løse problemet?

Svar afgivet på Kommissionens vegne af Frederik Bolkestein

(21. marts 2002)

I henhold til EF-traktatens artikel 12 er al forskelsbehandling, der udøves på grundlag af nationalitet, dvs. mellem statsborgere i medlemsstaterne, forbudt. Det samme princip gentages i bestemmelserne om arbejdskraftens frie bevægelighed, jf. EF-traktatens artikel 39. Ud fra de oplysninger, der gives i den skriftlige forespørgsel, er der ikke tale om nogen forskelsbehandling på grundlag af nationalitet.

Etableringsretten og retten til udveksling af tjenesteydelser EF-traktatens artikel 43 og 49 er, for så vidt der ikke er truffet nogen harmoniseringsforanstaltninger af EU, underlagt medlemsstaternes nationale regler. For at være i overensstemmelse med traktaten skal restriktioner af disse rettigheder begrundes.

I henhold til Domstolens retspraksis vedrørende etableringsretten skal restriktioner, som hindrer udøvelsen af de ved EF-traktaten sikrede grundlæggende rettigheder eller gør udøvelsen heraf mindre tiltrækkende, opfylde fire betingelser: de skal anvendes uden forskelsbehandling, de skal være begrundet i tvingende samfundsmæssige hensyn, de skal være egnede til at sikre virkeliggørelsen af det formål, de forfølger, og de må ikke gå ud over, hvad der er nødvendigt for at opnå formålet.

På baggrund af de oplysninger, det ærede medlem giver, er der ikke noget, der tyder på, at tysk lov eller anvendelsen heraf indebærer en forskelsbehandling eller på anden måde er uforenelig med de ovenfor anførte krav. Så vidt Kommissionen ved, er der ikke tidligere blevet indsendt klager om aldersbegrænsning for udøvelse af tandlægeerhvervet.

På nuværende tidspunkt har Kommissionen ikke til hensigt at træffe yderligere foranstaltninger vedrørende den omhandlede tyske lovgivning.

Med hensyn til det bredere perspektiv vedrørende forskelsbehandling på grund af alder bestemmes det i EF-traktatens artikel 13, at der kan træffes hensigtsmæssige lovgivningsmæssige foranstaltninger til at bekæmpe forskelsbehandling på grund af køn, race eller etnisk oprindelse, religion eller tro, handicap, alder eller seksuel orientering. I Rådets direktiv 2000/78/EF af 27. november 2000 bestemmes det, at forskelsbehandling på grund af bl.a. alder er forbudt med hensyn til beskæftigelse og erhverv. Medlemsstaterne skal indføre nationale foranstaltninger for at gennemføre dette direktiv inden den 2. december 2003. Der kan dog, hvis det er nødvendigt for at tage hensyn til særlige forhold, indrømmes en supplerende periode på tre år at regne fra denne dato for at gennemføre bestemmelserne om forskelsbehandling på grund af handicap og alder. Desuden kan medlemsstaterne bestemme, at ulige behandling på grund af alder ikke udgør forskelsbehandling, hvis den er objektivt og rimeligt begrundet i et legitimt formål inden for rammerne af den nationale ret, bl.a. legitime beskæftigelses-, arbejdsmarkeds- og erhvervsuddannelsespolitiske mål, og hvis midlerne til at opfylde det pågældende formål er hensigtsmæssige og nødvendige.

Kommissionen er derfor ikke i stand til at gribe ind i det foreliggende tilfælde for at sikre anvendelsen af princippet om ligebehandling med hensyn til alder før datoen for direktivets gennemførelse.